Dilimnən (Növrəs İman)
Bir əldə göz yaşım, birində namə, 
Zikr edirəm bir ağanı dilimnən.
Bir gün yetər çarxı-gərdiş tamama, 
Səslənərəm o sübhanı dilimnən.

Sərsəri cəfadan düşmüşəm ləngə, 
Kəsilib ümidim nam ilə nəngə.
Qəza gətdi saldı məni bu təngə, 
Çağırıram Mustafanı dilimnən.

Xəlq edib nurundan allahüs-səməd, 
Məhəmməd dedi ol vahidəl əhəd 
Qiyamət şəfisi, namıdı Əhməd, 
Söyləmişəm bol üsyanı dilimnən.

Keçib gədərdənimə qəza kəməndi, 
Gəzdirir aləmi, həm şəhri, kəndi.
Bir şahi-qəzənfər dada yetəndi,
Vird edirəm Mürtəzanı dilimnən.

Sən ey şiri-xuda, heydari-kərrar, 
İstəsən, ay ağa, bircə ərzim var:
Bu Novrəs İmanı müşgüldən qurtar, 
Vəsf eyləyim bu sövdanı dilimnən.

XX əsrin qoşmaları